Beplande wet oor dronkbestuur dalk dán al van kragFikile Mbalula, minister van vervoer (Foto: Kopano Tlape, GCIS) Padverbruikers kan dalk al in die komende feesseisoen genoodsaak wees om selfs net ŉ druppel alkohol van die hand te wys voor hulle agter die stuurwiel inklim. Fikile Mbalula, minister van vervoer, het Dinsdag gesê die regering wil wysigings aan die Padverkeerswet reeds voor Desember deurvoer. Mbalula het nuwe regulasies met betrekking tot vervoer tydens vlak 2 van die afsonderingsregulasies bekendgemaak. Hy het ook uitgebrei oor die regering se planne vir ŉ wetsontwerp waar alle voertuigbestuurders voortaan geen alkohol in hul bloedstroom mag hê wanneer hulle agter ’n stuurwiel inklim nie. Volgens Mbalula is die Wysigingswetsontwerp oor Padverkeer verlede maand reeds aan die parlement voorgelê, maar moet dit nog finaal goedgekeur word. Tans is die wettige alkoholvlakperk vir bestuurders 0,05 g per 100 ml bloed. Mbalula sê alhoewel daar nie ’n permanente verbod op alkohol in die land ingestel kan word nie, kan die gebruik daarvan wel strenger reguleer word. Maroela Media het vroeër berig padongelukke waarby dronkbestuurders betrokke is, kos die land se ekonomie jaarliks nagenoeg R18,2 miljard. Volgens die minister het navorsers bevind alkohol speel ŉ rol in 27,1% van noodlottige ongelukke in die land en dat wetgewing hieroor verskerp moet word. Vervoer op paaie Interprovinsiale reise word nou vir motoriste toegelaat, hoewel busse en minibustaxi’s wat sulke reise aanpak slegs mense teen maksimum 70% van hul laaikapasiteit mag vervoer. Dit geld ook vir langafstand-reise binne dieselfde provinsie. Volgens Mbalula word langafstand-reise gedefinieer as enige afstand meer as 200 km, ongeag of provinsiale grense oorsteek word of nie. Openbare vervoer, treindienste uitgesluit, wat reise van minder as 200 km aflê, kan passasiers teen 100% van hul kapasiteit vervoer. Treine kan passasiers slegs teen 70% van hul kapasiteit te vervoer. Mbalula sê dit is van kardinale belang dat openbare vervoer moet voldoen aan die nodige veiligheid- en gesondheidsmaatreëls. “Geen pendelaar sal sonder ’n masker op ’n openbare vervoermiddel toegelaat word nie.” Lugvaart Mbalula het aangekondig dat nog vier Suid-Afrikaanse lughawens sal heropen vir kommersiële binnelandse vlugte vir sake-, vragvervoer en ander noodsaaklike doeleindes. Die Mthatha-, Hoedspruit-, Phalaborwa- en Margate-lughawe het die groen lig gekry om te heropen. Altesaam 18 lughawens is dan nou weer aan die gang. Mbalula sê nog lughawens sal geleidelik heropen. Alle internasionale passasiersvlugte word steeds verbied en nog geen datum van wanneer reise sal hervat, is bekendgemaak nie. Skeepsvaart Buitelandse bemanningslede word slegs in die Kaapstadse en Durbanse hawe toegelaat, onderworpe aan die sekere voorwaardes. Passasierskepe word steeds nie in Suid-Afrika se hawens toegelaat nie; slegs vragskepe of vaartuie wat goedere vervoer word toegelaat om hawens binne te gaan. Passasierskepe wat Suid-Afrikaanse burgers of Suid-Afrikaners met ŉ permanente woonpermit terugbring, word toegelaat.